《高克恭青山半晴雨长卷歌》
清代·弘历

我曾轻舟直剪钱江水，因之越山秀色看迤逦。会稽茂林脩竹山无双，怀哉若耶溪畔云门寺。

杜翁青鞋布袜真清豪，史公历穷五岳为雄遨。要当读书破万卷，此风千载之下何寥寥。

尚书落笔不可当，吏隐喜得居钱塘。酒壶诗册日左右，大块变态呈方方。

朝云黯淡入窗户，暮雨淅洒过河梁。雨晴云散远山出，忽看鸦背翻斜阳。

隔岸师法参无尽，云林识语存其详。模糊二米此颇变，亦如富春浓冶，略殊烟雨之潇湘。

诸公手眼各出长，前后倡和多佳章。江山本是旧游历，对之顿忘孰幻常。